钦定古今图书集成/明伦汇编/官常典/第416卷 > 阎文显 刘赟
## 钦定古今图书集成/明伦汇编/官常典/第416卷 > 阎文显 刘赟

按《宋史冯文智传》：“自建隆以来，近臣皇亲诸大校有
疾，必遣内侍挟医疗视，群臣中有特被眷遇者亦如
之。其有效者，或迁秩赐服色。边郡屯帅多遣医官医
学随行，三年一代。出师及使境外，贡院锁宿，皆令医
官随之。京城四面，分遣翰林祇候疗视将士，暑月即
令医官合药，与内侍分诣城门寺院，散给军民。上每”
便坐阅兵，有被金疮者，即令医官处疗。咸平中，有军
士尝中流矢，自颊贯耳，众医不能取，医官阎文显以
药傅之，信宿而镞出，上嘉其能，命赐绯。又有医学刘
赟，亦善此术。天武右厢都指挥使韩晸，从太祖征晋
阳，弩矢贯左髀，镞不出几三十年。景德初，上遣赟视
晸，赟傅以药出之，步履如故。晸请见，自陈感激，愿得
死所，又极称赟之妙。赐赟白金，迁医官。